Oficialusis leidinys 208 E , 25/08/2005 p. 0054 - 0057



P6_TA(2004)0074 Padėtis Ukrainoje Europos Parlamento rezoliucija dėl Ukrainos Europos Parlamentas, - atsižvelgdamas į savo ankstesnes rezoliucijas dėl Ukrainos, - ypač atsižvelgdamas į savo 2004 m. spalio 28 d. rezoliuciją dėl Ukrainos [1], - atsižvelgdamas į 1998 m. kovo 1 d. įsigaliojusį Partnerystės ir bendradarbiavimo susitarimą tarp Europos Sąjungos ir Ukrainos [2], - atsižvelgdamas į 1999 m. gruodžio 11 d. Europos Vadovų Tarybos Helsinkyje priimtą Europos Vadovų Tarybos bendrąją strategiją 1999/877/BUSP dėl Ukrainos [3], - atsižvelgdamas į 2004 m. vasario 16- 17 d. ES ir Ukrainos parlamentinio bendradarbiavimo komiteto galutinį pareiškimą ir rekomendacijas, - atsižvelgdamas į 2004 m. gegužės 12 d. Komisijos pranešimą dėl Europos kaimynystės politikos (KOM(2004)0373), - atsižvelgdamas į 2004 m. liepos 8 d. Hagoje vykusio Europos Sąjungos ir Ukrainos vadovų susitikimo jungtinį pareiškimą, - atsižvelgdamas į tarptautinės rinkimų stebėjimo misijos Ukrainoje, kuri stebėjo abu prezidento rinkimų turus, pareiškimus ir pateiktas preliminarias išvadas bei nuomones, - atsižvelgdamas į ES pirmininkaujančių Nyderlandų pareiškimą dėl antrojo Ukrainos prezidento rinkimų turo, - atsižvelgdamas į Javiero Solanos, Europos Sąjungos vyriausiojo įgaliotinio bendrai užsienio ir saugumo politikai (BUSP), nesenai pateiktą pranešimą dėl Ukrainos jos Užsienio reikalų komitetui, - atsižvelgdamas į Ukrainos Centrinės rinkimų komisijos pranešimą apie galutinius Ukrainos prezidento rinkimų rezultatus, - atsižvelgdamas į Ukrainos Aukščiausiajame teisme vykstantį teismo procesą dėl antrojo prezidento rinkimų turo rezultatų galiojimo, - atsižvelgdamas į Ukrainos Parlamento ypatingoje 2004 m. lapkričio 27 d. sesijoje priimtą rezoliuciją dėl antrojo prezidento rinkimų turo bei po to prasidėjusią politinę krizę, - atsižvelgdamas į savo Darbo tvarkos taisyklių 103 straipsnio 4 dalį, A. kadangi pagal Europos geros kaimynystės politiką yra pripažįstami Ukrainos europiniai siekiai bei Ukrainos, kaip šalies, susijusios su ES valstybėmis narėmis tvirtais istoriniais, kultūriniais ir ekonominiais ryšiais, svarba; kadangi tikra ir darni partnerystė gali būti plėtojama tik tuomet, jei ji grindžiama bendromis vertybėmis, ypač susijusiomis su demokratija, teisine valstybe bei pagarba žmogaus ir piliečio teisėms, B. kadangi Ukrainos visuomenė įrodė savo politinį brandumą ir pritarimą bendroms europinėms vertybėms, C. kadangi sąlygos, kuriomis vyko Ukrainos prezidento rinkimai, buvo iš anksto laikomos svarbiu šalies demokratijos išbandymu ir patikrinimu, ar jos institucijos pripažįsta šias bendras vertybes, D. kadangi tarptautiniai stebėtojai nustatė, kad per antrąjį prezidento rinkimų turą būta daug rimtų pažeidimų, ir rinkimai neatitiko tarptautinių demokratiniams rinkimams keliamų standartų, E. kadangi buvo pareikšta rimtų įtarimų, kad skaičiuojant balsus buvo masiškai sukčiaujama dabartinio Ministro Pirmininko Viktoro Janukovičiaus naudai, ir daug rodiklių patvirtina šiuos įtarimus, F. kadangi Centrinė rinkimų komisija atmetė šiuos tvirtinimus dėl sukčiavimo ir paskelbė p. Janukovičių šių rinkimų nugalėtoju, G. kadangi Ukrainos Aukščiausiasis teismas atidėjo Centrinės rinkimų komisijos sprendimo paskelbimą ir šiuo metu nagrinėja prezidento rinkimų rezultatų teisėtumą, H. kadangi Ukrainos parlamentas, daugelis vyriausybių ir tarptautinių organizacijų atstovų, įskaitant ES pirmininkaujančios šalies ir JAV vyriausybės atstovus, bei dauguma svarbiausių nacionalinių ir tarptautinių politikos veikėjų pareikalavo anuliuoti antrojo rinkimų turo rezultatus ir artimiausiu metu suorganizuoti naują balsavimo turą, I. kadangi Rusijos Federacija ir ypač jos prezidentas dėjo daug pastangų siekdami įtakoti Ukrainos prezidento rinkimų rezultatus ir užtikrinti vieno iš kandidatų, p. Janukovičiaus, pergalę, J. kadangi šimtai tūkstančių Ukrainos piliečių išėjo į gatves ir ilgiau kaip savaitę rengė masines protesto akcijas prieš rinkimų klastojimą, K. kadangi dėl padėties, susijusios su šiais rinkimais, Ukrainoje prasidėjo rimta politinė krizė ir netgi prasidėjo grasinimai suardyti šalies vientisumą, L. kadangi Europos Sąjunga ir jos valstybės narės skubiai ėmėsi priemonių ir nusiuntė taikintojus ir kadangi tai užkirto kelią krizei gilėti paskatinant abu kandidatus susėsti prie derybų stalo ir sumažinti įtampą, 1. reiškia savo solidarumą su Ukrainos liaudimi, kurios teisė laisvai rinkti savo prezidentą turi būti pripažinta bei įgyvendinta, o ne pažeidinėjama; 2. kategoriškai smerkia sąlygas, kuriomis įvyko antrasis Ukrainos prezidento rinkimų turas, tiek galutinio rinkimų kampanijos etapo, tiek ir pažeidimų bei akivaizdaus sukčiavimo skaičiuojant balsus atžvilgiu; 3. atmeta Centrinės rinkimų komisijos, kuriai vadovavo Sergejus Krivalovas, sprendimą paskelbti p. Janukovičių prezidento rinkimų nugalėtoju nuodugniai ir visapusiškai neapsvarsčius, ar rinkimai ir rinkimų procedūra buvo teisėti, ir todėl visiškai neatsižvelgus į Ukrainos liaudies norus; 4. ragina Ukrainos valdžios institucijas anuliuoti antrąjį prezidento rinkimų turą ir iki šių metų pabaigos iš naujo organizuoti minėtą turą leidžiant jame dalyvauti tarptautiniams stebėtojams, užtikrinant atvirą ir skaidrų rinkimų procesą, atitinkantį tarptautinius demokratijos standartus, tiek rinkimų kampanijos, tiek balsavimo ir balsų skaičiavimo metu bei žymiai pagerinant rinkimų kampanijos vykdymo sąlygas; 5. ragina Ukrainos vyriausybę susilaikyti nuo spaudimo informavimo priemonėms, ypač viešoms informavimo priemonėms, kad Ukrainos žmonės gautų objektyvią ir nešališką informaciją apie kandidatus ir esamą šalies politinę situaciją; 6. visiškai pritaria ES Vyriausiojo Įgaliotinio BUSP, Lietuvos ir Lenkijos prezidentų, Rusijos valstybės Dūmos pirmininko pastangoms, kuriomis siekiama taikaus politinio Ukrainos krizės sprendimo, ir kviečia visas suinteresuotas puses Ukrainoje bendradarbiauti ieškant politinio sprendimo; 7. ragina Tarybą ir Komisiją aiškiai išdėstyti Ukrainos vyriausybei, kad jokiais būdais negalima toleruoti jėgos panaudojimo prieš taikius ir demokratinius protestus, ir kad, jei to nebus laikomasi, tuoj pat bus suspenduotas Partnerystės ir bendradarbiavimo susitarimas bei pritaikytos sankcijos; 8. ragina protestuotojus netrukdyti įprastam Ukrainos valstybės institucijų funkcionavimui ir susilaikyti nuo barikadų statymo prie šių institucijų pastatų; 9. grasinimus separatizmu ir Ukrainos padalijimu laiko nepriimtinais ir išreiškia savo paramą Ukrainos teritorijos nedalomumui; 10. atmeta kaltinimus, ypač išsakytus Rusijos prezidento, kad Europos Sąjunga ir tarptautinė bendrija, išreikšdamos savo paramą Ukrainos žmonių siekiams reikšti savo demokratines teises, skatina smurtą; taip pat pabrėžia, kad Rusijai tenka didelė dalis atsakomybės dėl padėties Ukrainoje; 11. yra įsitikinęs, kad santykiai su Ukraina priklauso nuo demokratinio sprendimo, ir reiškia savo nuolatinę paramą, pagalbą ir įsipareigojimą Ukrainos gyventojų siekiams sukurti laisvą ir atvirą demokratinę sistemą, klestinčią rinkos ekonomiką ir jų šalies norus užimti savo užtarnautą vietą demokratinių tautų bendrijoje; 12. ragina Komisiją, Tarybą ir valstybes nares, matant, kad susidariusi padėtis sprendžiasi patenkinamai, paspartinti veiksmų plano dėl Ukrainos priėmimą, sparčiai įgyvendinti šį planą ir įtraukti naujas priemones, kurios sustiprintų pilietinės visuomenės vaidmenį; 13. paveda Pirmininkui perduoti šią rezoliuciją Komisijai, Tarybai, Ukrainos parlamentui ir vyriausybei, NATO parlamentinėms asamblėjoms, ESBO, Europos Tarybai ir Rusijos Federacijos vyriausybei ir parlamentui. [1] Priimti tekstai, P6_TA(2004)0046. [2] OL L 49, 1998 2 19, p. 3. [3] OL L 331, 1999 12 23, p. 1. Bendroji strategija su pakeitimais, padarytais 2003 m. gruodžio 12 d. Europos Vadovų Tarybos bendrąja strategija 2003/897/BUSP (OL L 333, 2003 12 20, p. 96). --------------------------------------------------